Mauro Bernardi

Mauro Bernardi (*11 agost 1957 te Sëlva) ie n arpizadëur, mëinacrëp y n ex-schiadëur de Gherdëina. Ël fova spezialisà te la disciplines dl slalom strënt y dl slalom lerch. Plu tert tucovel pra i sustenidëures dl jì a crëp y à scrit plu libri lessù.

Biografia
Cariera da schiadëur
Mauro Bernardi ie da pitl incà n cumëmber dl Ski Club Gherdëina. I prim ponc te la Copa dl Mond de schi alpin al venciù de dezëmber 1977 cun n cuinto post tl slalom a Madonna di Campiglio. N mëns plu tert al fat l segondo post a Zwiesel y l terzo post a Wengen. Pra i campiunac dl mond 1978 a Garmisch-Partenkirchen al arjont l cuinto post tl slalom strënt y l undescejim post tl slalom lerch. Ala fin de la sajon 1977-78 ovel arjont te la tlasifica generela de slalom strënt l cuinto post.

Do chëla sjaon ne fovel nia plu stat bon de mantenì chël livel. Te la copa dl mond 1978-79 ovel doi iedesc finà na garejeda danter i prim diesc, te la sajon 1979-80 un n iede. Ël ova ënghe fat pea pra i Juesc Olimpics 1980 a Lake Placid, ulache l fova tumà ora sibe tl slalom strënt che tl slalom lerch. Tl 1981 se al trat zeruch dal sport agonistich.

Cariera da alpinista
A chël pont à Bernardi tëut la dezijion de se mëter per si cont coche mëinacrëp y maester dai schi. Ël à arpizà n grum de crëps, danter chisc l Ama Dablam tl Himalaya y l Alpamayo te la Andes. Te la Dolomites al giaurì 25 nueva ferates, danter chëstes la ferata de Val che ie ntant inò stluta y purtova sun Stevia. Bernardi à scrit plu articuli tl magazin di arpizadëures y à publicà dal 2002 incà trëi libri mëinacrëp per crëps ntëur Gherdëina, Ampëz y l Ciadenac.

 Arjontes 
 Copa dl Mond
 Miëur piazamënt te la tlasifica generela: 10ejim tl 1978
 2 podiums (tramedoi tl slalom strënt):
 1 segondo post
 1 terzo post

 Campionac talians 
 3 bedaies:
 1 arjënt (slalom strënt tl 1979)
 2 bronc (slalom lerch tl 1978; slalom strënt tl 1980)

Publicazions
 Arrampicare in Val Gardena, 4ª ed. Bulsan, Athesia, 2009. ISBN 978-88-87272-22-2
 Arrampicare a Cortina d'Ampezzo, 2005.
 Arrampicare sul Catinaccio, 2009.

Notes

Liams web
 Plata internet de Mauro Bernardi




Bernardi, Mauro
Bernardi, Mauro
Bernardi, Mauro